|  |
| --- |
| Dato: 24. maj 2017  Sag: FORCE-13/05623-30  Sagsbehandler: /SAA |
| KONKURRENCE- OG  FORBRUGERSTYRELSEN  Carl Jacobsens Vej 35  2500 Valby  Tlf. 4171 5000  Fax 4171 5100  CVR-nr. 10 29 48 19  EAN-nr. 5798000018006  kfst@kfst.dk  www.kfst.dk  ERHVERVSMINISTERIET |

**Høring over bekendtgørelse om anvendelse af administrative bødeforlæg ved overtrædelse af markedsføringsloven eller regler i medfør heraf**

Vedlagt fremsendes forslag til bekendtgørelse om anvendelse af administrative bødeforlæg ved overtrædelse af markedsføringsloven eller regler i medfør heraf.

Formålet med bekendtgørelsen er at give Forbrugerombudsmanden mulighed for i sager om overtrædelse af markedsføringslovens § 10, stk. 1, jf. lov nr. 426 af 3. maj 2017, at tilkendegive i et bødeforlæg, at sagen kan afgøres uden retssag.

Markedsføringslovens § 10, stk. 1, vedrører uanmodede henvendelser til bestemte aftagere. Det fremgår nærmere af bestemmelsen, at den erhvervsdrivende ikke må rette henvendelse til nogen ved brug af elektronisk post, et automatisk opkaldssystem eller telefax med henblik på direkte markedsføring, medmindre den pågældende har givet sit forudgående samtykke hertil. Den erhvervsdrivende skal give mulighed for let og gebyrfrit at tilbagekalde samtykket.

Det er alene muligt at anvende administrative bødeforlæg i sager, der ikke skønnes at medføre højere straf end bøde, og at den der har begået overtrædelsen erklærer sig skyldig i overtrædelsen og erklærer sig rede til inden for en nærmere angiven tidsfrist at betale den bøde, der er angivet i bødeforlægget.

Der kan endvidere alene anvendes administrative bødeforlæg i sager, der vedrører til og med 500 uanmodede henvendelser.

Derudover følger det af bekendtgørelsen, at vedtages en bøde inden den frist, der er angivet i bødeforlægget, bortfalder videre strafforfølgning. Vedtagelsen af et bødeforlæg har samme virkning som en dom. Fristen kan efter anmodning forlænges af Forbrugerombudsmanden.

Vedtagelsen af et bødeforlæg sker enten ved returnering af bødeforlægget i underskreven stand til Forbrugerombudsmanden eller ved benyttelse af det giroindbetalingskort, der er vedlagt bødeforlægget.

Høringslisten er vedhæftet. Høring er ligeledes offentliggjort på Høringsportalen [www.hoeringsportalen.dk](http://www.hoeringsportalen.dk).

Konkurrence- og Forbrugerstyrelsen skal venligst anmode om at modtage eventuelle bemærkninger til bekendtgørelserne senest den 14. juni 2017 kl. 12.00.

Bemærkningerne bedes sendt pr. mail til Souschef Susanne Aamann på mail: saa@kfst.dk